Juuni 2009

**Juuni [[2009]]**, kroonika

2009. aasta juuni algas esmaspäeval ja lõppes 30 ööpäeva pärast teisipäeval.

## [[1. juuni]]

* El Salvadoris astus ametisse president Mauricio Funes.
* Atlandi ookeani kohal kukkus alla Prantsusmaa lennufirma Air France'i Rio de Janeirost Pariisi teel olnud reisilennuk Airbus 330 (Air France'i lend 447), mille pardal oli 228 inimest.
* Eestis katkesid koalitsioonikõnelused Reformierakonna, Isamaa ja Res Publica Liidu ning Rahvaliidu vahel.

## [[2. juuni]]

* Gröönimaal toimusid parlamendivalimised. Valimised võitis opositsiooniline vasakpoolne iseseisvusmeelne inuiti partei Inuit Ataqatigiit, kes sai 43,7 protsenti häältest.
* Lõuna-Aafrika Vabariigis hukkus suletud kaevanduse põlengus üle 60 illegaalselt kulda otsinud kaevuri.
* Eesti jalgpallur Mart Poom teatas, et lõpetab tegevsportlase karjääri ning asub tööle Londoni Arsenali väravavahtide abitreenerina.

## [[3. juuni]]

* Ameerika Ühendriikide president Barack Obama alustas Saudi Araabiast ringreisi, mille käigus külastab ta ka Egiptust, Saksamaad ja Prantsusmaad.
* Moldova parlamendis kukkus läbi ka presidendivalimiste teine voor; kommunistide kandidaat Zinaida Greceanii ei saanud nõutavat häälteenamust.
* Andorra parlament nimetas peaministriks Jaume Bartumeu.
* Hondurases peetud tippkohtumisel otsustas Ameerika Riikide Organisatsioon (OAS) kutsuda 1962. aastal liikmete hulgast välja visatud Kuuba taas organisatsiooni liikmeks.
* Pekingis sõlmis Iraani riiklik energiafirma NIOC Lõuna-Pārsi gaasimaardla arendust ja maagaasi töötlust puudutava koostöölepingu Hiina energiafirma CNPC-ga.
* Austraalias suri viimane Esimese maailmasõja ajal Austraalia relvajõududes teeninu John Campbell Ross.
* Eesti president Toomas Hendrik Ilves nimetas ametisse peaminister Andrus Ansipi esitatud ministrikandidaadid: rahandusministriks reformierakondlase Jürgen Ligi ja siseministriks Isamaa ja Res Publica Liitu kuuluva Marko Pomerantsi.
* Eestis Tallinnas toimus Eesti Ametiühingute Keskliidu korraldatud meeleavaldus, kus osales umbes 1500 inimest, kes protesteerisid töölepinguseaduse muudatuste vastu.
* Eesti president Toomas Hendrik Ilves andis Kadriorus näitleja Marius Petersonile üle vabariigi presidendi 2009. aasta noore kultuuritegelase preemia.

## [[4. juuni]]

* Maailmapank rahuldas Kosovo liitumisavalduse.
* Hollandis ja Suurbritannias toimusid esimeste riikidena 2009. aasta Euroopa Parlamendi valimised.
* Suurbritannias astus tagasi töö- ja pensionite minister James Purnell, kutsudes ühtlasi üles ka peaminister Gordon Browni ametist lahkuma.
* Taanis Helsingøris toimus Läänemeremaade Nõukogu välisministrite kohtumine, mille raames pidasid läbirääkimisi ka Eesti välisminister Urmas Paet ja Venemaa välisminister Sergei Lavrov.
* Austraalias astus ametist tagasi kaitseminister Joel Fitzgibbon.
* Afganistanis Helmandi provintsis NATO jalgsipatrulli vastu korraldatud rünnakus sai haavata üks Eesti kaitseväelane, kes toimetati ravile Camp Bastioni sõjaväebaasi.
* Senegali pealinnas Dakaris allkirjastasid Mauritaania sõjaväeline valitsus ja opositsioonijuhid leppe poliitilise kriisi lõpetamiseks. Leppega lükati juulisse edasi 6. juuniks kavandatud presidendivalimised ja nähti ette võimalus ühisvalitsuse moodustamiseks pärast valimisi.
* Eesti Riigikogu ees andsid ametivande rahandusminister Jürgen Ligi ja siseminister Marko Pomerants.
* Eesti peaminister Andrus Ansip nimetas oma teiseks asetäitjaks kultuuriminister Laine Jänese.
* Eestis tähistati 125 aasta möödumist esimese sinimustvalge lipu pühitsemisest ja õnnistamisest Otepääl.

## [[5. juuni]]

* Andorras astus ametisse valitsusjuht Jaume Bartumeu.
* Ameerika Ühendriikide president Barack Obama kohtus oma Saksamaa visiidi raames Dresdenis liidukantsler Angela Merkeliga ja külastas endist Buchenwaldi koonduslaagrit.
* Iirimaal toimuvad üheaegselt Euroopa Parlamendi valimised, riigi parlamendi järelvalimised ja kohalike omavalitsuste valimised.
* Suurbritannias astus ametist tagasi kaitseminister John Hutton. Samal päeval nimetas peaminister Gordon Brown uueks kaitseministriks senise kaitseministri asetäitja Bob Ainsworthi.
* Ukraina Ülemraada tagandas ametist kaitseminister Juri Jehhanurovi.
* Venemaa pealinna Moskva Jelohhovi Jumalailmumise katedraalis toimus Moskva ja kogu Venemaa patriarhi Kirilli eestteenimisel eelmise patriarhi Aleksius II mälestusteenistus.
* Venemaal Dagestani pealinnas Mahhatškalas tapeti alluva tütre pulmas Dagestani Vabariigi siseminister Adilgerei Magomedtagirov.
* Austraalia peaminister Kevin Rudd nimetas uueks kaitseministriks senaator John Faulkneri.
* Jaapani saart Hokkaidōt tabas 6,3-magnituudine maavärin.
* Mehhikos Sonora osariigis Hermosillo linnas toimus lastepäevakodus tulekahju, kus hukkus vähemalt 31 ja sai vigastada vähemalt 25 last.
* Guinea-Bissaus tapsid julgeolekuüksused vähemalt neli inimest, keda kahtlustati riigipöördekatse korraldamises, nende seas ka presidendivalimistel sõltumatu kandidaadina osalenud ministri Baciro Dabo. 
* Eestis avaldas Statistikaamet andmed tarbijahinnaindeksi kohta eelmisel kuul, millest nähtus, et maikuus oli aastane hinnalangus 0,3 protsenti ja Eesti jõudis deflatsiooni.
* Eesti Reformierakonna liikmeskond kasvas 7000 inimeseni. Erakonna 7000. liikmeks sai Kunda linnapea, endine Keskerakonna liige Allar Aron.

## [[6. juuni]]

* Prantsusmaal Normandias Omaha Beachil tähistasid Prantsusmaa, Ameerika Ühendriikide, Kanada ja Suurbritannia riigijuhid 65 aasta möödumist Normandia dessandi algusest.
* Venemaa keelustas umbes viiesaja Valgevene piimatoote sisseveo. Piirangut põhjendati Valgevene tootjate suutmatuse või soovimatusega järgida detsembris 2008 jõustunud ekspordidokumentide vormistamise korda.
* Brasiilia õhujõud teatasid, et tõid ookeanist välja kahe mehe surnukehad. Tegemist oli esimeste leitud reisijatega 1. juunil alla kukkunud Air France'i lennult 447.
* Eestis Kuressaares toimus Saare maakonna 44. tantsupidu "Üle aia vaadates", kus osales umbes 800 tantsijat.

## [[7. juuni]]

* Liibanonis toimusid parlamendivalimised.
* Luksemburgis toimusid parlamendivalimised. Valimised võitis peaminister Jean-Claude Junckeri Kristlik-Sotsiaalne Rahvapartei. 
* Brasiilia ja Prantsusmaa sõjalaevad tõid Atlandi ookeanist välja veel viieteistkümne Air France'i lennu 447 reisija surnukehad.
* Hiinas Shanghais algas Hiina Rahvavabariigi ajaloo esimene geifestival "Shanghai Pride".
* Itaalias avati 54. Veneetsia biennaal.
* Somaalia pealinnas Muqdishos lasid relvastatud isikud maha riigi ühe mõjukaima raadiojaama Radio Shabelle direktori Moqtar Mohamed Hirabe.
* Venemaal Sotšis algas 20. filmifestival "Kinotavr".
* Eestis ja veel 18 Euroopa Liidu liikmesriigis toimusid Euroopa Parlamendi valimised. Eestis võitis valimised kahe mandaadiga Keskerakond, paremuselt teise tulemuse saavutas üksikkandidaat Indrek Tarand. Reformierakond, Isamaa ja Res Publica Liit ning Sotsiaaldemokraatlik Erakond said igaüks ühe mandaadi. Kokku osales Eestis valimistel 43,9% hääleõiguslikust elanikkonnast.

## [[8. juuni]]

* Hispaania haiglas suri Gaboni president Omar Bongo.
* Venemaal vannutati ametisse Irkutski oblasti kuberner Dmitri Mezentsev.
* Eestis valis XI Riigikogu rahandusministriks saanud Jürgen Ligi asemel rahanduskomisjoni uueks esimeheks Reformierakonna liikme Taavi Rõivase.
* Eestis kinnitas Tervisekaitseinspektsiooni nakkushaiguste labor neljanda seagripi A(H1N1) haigusjuhu.

## [[9. juuni]]

* Ameerika Ühendriikides New Yorgi föderaalkohtus algas kohtuprotsess Ahmed Ghailani üle. Ghailanist sai esimene Guantánamo kinnipeetav, kelle üle Ameerika Ühendriikide tsiviilkohtus kohut on mõistetud.
* Euroopa Komisjoni president José Manuel Barroso avalikustas oma kavatsuse kandideerida samale ametikohale ka teiseks ametiajaks.
* Kanada Nova Scotia provintsis toimusid kohaliku parlamendi valimised. Valimised võitis 45,3% häältega Uus Demokraatlik Partei, kogudes 52-kohalises parlamendis 31 kohta.
* Läti valitsus otsustas riigi tulubaasi suurendamiseks kehtestada alates 1. jaanuarist 2010 astmelise tulumaksu ning vähendada juba 2009. aastal maksuvaba tulu määrasid.
* Prantsusmaa pealinnas Pariisis Picasso muuseumis avastati Pablo Picasso sketšivihiku kadumine, mille koguväärtuseks oli umbes kaheksa miljonit eurot.
* Saksamaal esitas pankrotitaotluse valdusfirma Arcandor, millele kuulub enamusosalus rahvusvahelises reisifirmas Thomas Cook Group.
* Venemaa tarbijakaitseamet keelustas peaaegu kogu Valgevene piimatoodangu impordi. 
* Pakistanis Peshāwari linnas õhkisid terroristid viietärnihotelli Pearl Continental. Plahvatuses ja selle tagajärjel puhkenud tulekahjus hukkus vähemalt 15 ja sai vigastada vähemalt 57 inimest.
* Eestisse saabus ametlikule visiidile Marylandi osariigi kuberner Martin O'Malley.
* Eesti president Toomas Hendrik Ilves alustas seitsmepäevast töövisiiti Ameerika Ühendriikides.
* Eestis nimetas Viimsi vallavolikogu Euroopa Parlamendi liikme Tunne Kelami valla aukodanikuks.

## [[10. juuni]]

* Ameerika Ühendriikide Kongressi Senat kinnitas liitlasvägede uueks juhatajaks Afganistanis Stanley McChrystali ja andis talle ühtlasi maavägede kindrali auastme.
* Iirimaal võitis peaminister Brian Coweni valitsuskabinet häältega 85:79 parlamendis toimunud usaldushääletuse.
* Montenegro parlament kinnitas häältega 48:22 ametisse peaminister Milo Đukanovići uue valitsuskabineti.
* Gabonis vannutati vastavalt konstitutsioonikohtu otsusele presidendi kohusetäitjana ametisse Senati spiiker Rose Francine Rogombé.
* Eestis esitas Kaitsepolitsei ametliku kahtlustuse mõjuvõimuga kauplemises sotsiaalministri nõunikule Anders Tsahknale, kes ka samal päeval kinni peeti. Sotsiaalminister Hanno Pevkur peatas kohe sotsiaalministeeriumi ja Tsahkna vahelise töösuhte.
* Eestis Tallinnas A. Le Coq Arena jalgpallistaadionil toimus Eesti–Portugali sõpruskohtumine, mis lõppes 0:0 viigiga. Mängus tegi Eesti jalgpallikoondise ridades viimast korda kaasa väravavaht Mart Poom.

## [[11. juuni]]

* Maailma Terviseorganisatsioon kuulutas välja seagripi pandeemia.
* Ameerika Ühendriigid ja Euroopa Liit jõudsid kokkuleppele sulgemisele mineva Guantánamo lahe vangilaagri kinnipeetavate Euroopa Liidu riikidesse ümberpaigutamise tingimustes.
* Gruusias teatas oma tagasiastumisest Abhaasia eksiilvalitsuse peaminister Malhaz Akišbaja.
* Läti valitsus loobus erakorralisel istungil kaks päeva varem heaks kiidetud kavast kehtestada riigis astmeline tulumaks, kuid kinnitas pensionite, riigitöötajate palkade, maskuvaba tulu miinimumi ja riigiasutuste eelarvete ulatuslikud kärped.
* Venemaa president Dmitri Medvedev vabastas oma määrusega ametist suursaadiku Ukrainas Viktor Tšernomõrdini ja nimetas ta presidendi eriesindajaks majanduskoostöö arendamisel SRÜ riikidega.
* Eestis Kuremäe kloostris toimus Moskva Patriarhaadi Eesti Õigeusu Kiriku täiskogu, kus valiti ametisse sinodi uus koosseis. Sinodi liikmeteks said lisaks metropoliit Korneliusele ülempreester Oleg Vrona, ülempreester Nikolai Golovastikov, ülempreester Juvenalius Kaarma, preester Toomas Hirvoja, ilmikud Sergei Männik ja Leonid Sokolov.
* Eesti valitsus jagas alates 21. maist täitmata rahvastikuministri ametikoha ülesanded sotsiaal-, kultuuri-, regionaal- ning haridus- ja teadusministri vahel.
* Eesti Advokatuur tähistas oma tegevuse 90. aastapäeva, mille puhul autasustati advokatuuri teenetemedaliga kohtunik Uno Lõhmust ja vandeadvokaat Jüri Raidlat.

## [[12. juuni]]

* ÜRO Julgeolekunõukogu otsustas ühehäälselt karistada Põhja-Koread karmimate sanktsioonidega hiljutiste tuuma- ja raketikatsetuste eest, millega rikuti ÜRO resolutsioone.
* Iraanis toimusid presidendivalimised. Ametlikel andmetel võitis valimised 63% valijate toetusel senine riigipea Maḩmūd Aḩmadīnezhād.
* Jaapanis astus ametist tagasi siseminister Kunio Hatayama. Uueks siseministriks nimetati Tsutomu Sato.
* Šveitsi siseminister Pascal Couchepin teatas, et astub 31. oktoobril ametist tagasi.

## [[13. juuni]]

* Iraani pealinnas Teheranis algasid opositsiooni meeleavaldused 12. juunil toimunud presidendivalimiste tulemuste vastu. Võime süüdistati valimistulemuste võltsimises. Meeleavaldused kasvasid üle vägivaldseteks kokkupõrgeteks politseiga.
* Põhja-Korea nimetas eelmisel päeval enda vastu kehtestatud sanktsioone "sõjaliseks aktiks" ning teatas, et alustab tuumareaktorite kütuse ümbertöötamist tuumarelvadeks.
* Valgevene võimud alustasid ettevalmistusi piiri- ja tollikontrolli taaskehtestamiseks piiril Venemaaga.
* Venemaa koosseisu kuuluvas Inguššias Nazrani linnas tulistasid tundmatud isikud kohaliku aja järgi kell 18.30 Inguššia endise asepeaministri Bašir Auševi autot, põhjustades viimasele surmavaid vigastusi.
* Eestis Saare maakonnas Orissaare valla Ööriku külas pühitseti sisse Eesti Apostlik-Õigeusu Kiriku nunnaklooster, kus on elu ja tööd alustanud kolm nunna.

## [[14. juuni]]

* Euroopas suri esimene inimene seagrippi H1N1. Haiguse ohver oli Šotimaal Paisley linnas surnud mees.
* Hiinas Macaus toimus Rahvusvahelise India Filmiakadeemia auhindade kätteandmistseremoonia. Parimaks filmiks tunnistati hindude ja muslimite suhetest kõnelev ajalooline film "Jodhaa Akbar".
* Iraani võimud vahistasid umbes 170 valimisjärgsetel meeleavaldustel osalenud inimest.

## [[15. juuni]]

* Ameerika Ühendriikides töövisiidil viibiv Eesti president Toomas Hendrik Ilves kohtus Washingtonis president Barack Obamaga. Kõne all olid peamiselt globaalne majanduskriis, transatlantilised suhted ja NATO-koostöö.
* Suurbritannia peaminister Gordon Brown algatas sõltumatu uurimise Suurbritannia rollist Iraagi sõja vallandamisel.
* Iraani kõrgeim usujuht ajatolla ‘Alī Khāmene'ī algatas opositsiooni meeleavalduste tulemusel uurimise võimaliku valimispettuse väljaselgitamiseks.
* Saalomoni Saarte parlament valis neljandas hääletusvoorus uueks kindralkuberneriks Frank Kabui. Kabui vannutatakse ametisse 7. juulil.
* Afganistanis langes NATO rahuoperatsioonil lahinguülesandeid täitnud Estcoy-8 jaoülem veebel Allain Tikko (30).

## [[16. juuni]]

* Afganistanis algas presidendivalimiste ametlik kampaania.
* Gaboni pealinnas Libreville'is toimusid president Omar Bongo ametlikud matused, kus osalesid võimukandjad 40 maailma riigist.
* Vanuatu peaminister Edward Natapei valitsuskabinet võitis häältega 28:18 parlamendis toimunud usaldushääletuse.

## [[17. juuni]]

* Valgevene tühistas eelmisel päeval kehtestatud piirikontrolli Venemaa piiril, sest riigid saavutasid kokkuleppe piimatooteid puudutavas vaidluses.
* Läti tervishoiuminister Ivars Eglītis astus tagasi, põhjendades seda tervishoiuvaldkonda puudutavate eelarvekärbetega.
* Kaheksa Läänemere piirkonna riigi esindajad ja Euroopa Komisjoni president José Manuel Barroso kirjutasid alla Balti riikide energiaturgude sidumise kava käsitlevale vastastikuse mõistmise memorandumile.
* Euroopa Komisjon nimetas Henrik Hololei Euroopa Liidu laienemise eest vastutava peadirektoraadi asepeadirektoriks.
* Riigikogu Keskerakonna fraktsioon valis Vilja Savisaare asemele uueks esimeheks Kadri Simsoni.
* Elektroonikatööstusettevõte Elcoteq teatas, et müüb suurema osa oma Eesti allüksusest Rootsi telekomifirmale Ericsson.

## [[18. juuni]]
* Mongoolias astus ametisse president Tsahhiagijn Elbegdordž.
* Brüsselis peetud kahepäevasel Euroopa Ülemkogu tippkohtumisel toetasid Euroopa Liidu liikmesriikide juhid Euroopa Komisjoni presidendi José Manuel Durão Barroso tagasivalimist uueks viieaastaseks ametiajaks.
* Horvaatia ja Sloveenia ei jõudnud kokkuleppele Horvaatia Euroopa Liiduga liitumist takistavas piirivaidluses.
* Peruu parlament tühistas veriseid meeleavaldusi põhjustanud välismaa investoreid soosivad maaseadused. 
* Somaalias Baldwayne linnas korraldatud enesetapurünnakus hukkus riigi sisejulgeolekuminister Omar Hashi Aden.
* Vormel 1 sarjas võistlevad kaheksa meeskonda (BMW Sauber, Brawn GP, Ferrari, McLaren, Red Bull Racing, Renault F1, Toro Rosso ja Toyota F1) teatasid, et ei nõustu FIA eelarvepiirangutega ning asutavad 2010. aasta hooajaks uue võistlussarja.
* Eesti Riigikogu võttis vastu umbes kuue miljardi kroonise negatiivse lisaeelarve ning kiitis heaks käibemaksu tõstmise 20 protsendile ja kütuseaktsiiside tõstmise 10–12% võrra.
* Riigikogu võttis häältega 51:32 vastu töölepinguseaduse.
* Riigikogu kuulutas 23. augusti stalinismi ja natsismi kuritegude ohvrite mälestuspäevaks.
* Eesti valitsus kinnitas loodava politsei- ja piirivalveameti peadirektori kohale praeguse politsei peadirektori Raivo Küüdi.
* Eesti presidendile Toomas Hendrik Ilvesele esitasid oma volikirja Slovakkia suursaadik Dušan Krištofik, kes resideerib Riias; India suursaadik Om Prakash, kes resideerib Helsingis, ja Pakistani suursaadik Nadeem Riyaz, kes resideerib Stockholmis.
* Tallinna volikogu võttis 49 poolthäälega vastu otsuse, millega laiendati linnavolikogu järgmine koosseis seniselt 63 liikmelt 79 liikmeni.
* Eesti Kirikute Nõukogu tähistas Tallinna Rootsi-Mihkli kirikus toimunud oikumeenilise jumalateenistusega ja Tallinna nelipühikiriku keskuses toimunud konverentsiga oma asutamise 20. aastapäeva.
* Moskva Patriarhaadi Eesti Õigeusu Kirik alustas Aleksander Nevski katedraalis peetud koguöise jumalateenistusega metropoliit Korneliuse 85. sünnipäeva üritusi. Teenistusel osales ka Mordva ja Saranski peapiiskop, Moskva patriarhaadi asjadevalitseja kohusetäitja Varsonofi.

## [[19. juuni]]

* Ameerika Ühendriikides esitati Texase miljardärile Allen Stanfordile süüdistus investorite petmises ja õigusemõistmise takistamises.
* Nigeri valimiskomisjon määras parlamendivalimiste toimumise ajaks 20. augusti.
* Peruus esitas tagasiastumispalve peaminister Yehude Simon.
* Somaalia pealinnas Muqdishos lasksid tundmatud relvastatud isikud maha parlamendiliikme Mohamed Hussein Addow.
* Eestisse saabus visiidile Araabia Ühendemiraatide välisminister ‘Abd Allāh ibn Zāyid Āl Nahayān.

## [[20. juuni]]

* Bermuda peaminister Ewart Browni valitsuskabinet võitis häältega 22:11 parlamendis toimunud usaldushääletuse.
* Iraagi põhjaosas Kirkūki lähedal šiiitide mošee juures toimunud pommiplahvatuses hukkus umbes 70 ja sai vigastada 200 inimest. 
* Kreeka pealinnas Ateenas avati Akropolise muuseum.
* Venemaa president Dmitri Medvedev ja Madalmaade kuninganna Beatrix avasid Amsterdamis Ermitaaži kunstimuuseumi filiaali Ermitaaž Amstelil.

## [[21. juuni]]

* Gröönimaal jõustus laialdane omavalitsus.
* Venezuela pealinnas Caracases arreteeriti maailma 30 kõige ohtlikuma mehe hulka arvatud Salvatore Miceli, üks Sitsiilia maffia juhte.
* Eestis Ida-Virumaal Altkülas avati teatritegelase Kaarli Aluoja 110. sünniaastapäeva puhul tema mälestuskivi.

## [[22. juuni]]

* Ameerika Ühendriikide pealinnas Washingtonis põrkasid kohaliku aja järgi kell 17.00 kokku kaks metroorongi. Õnnetuses hukkus 6 ja sai vigastada 76 inimest.
* Suurbritannia peaministri Gordon Browni ja Zimbabwe peaministri Morgan Tsvangirai kohtumisel lubas Suurbritannia majandusraskustes Zimbabwele täiendavalt viie miljoni Suurbritannia naelsterlingi ulatuses rahalist abi.
* Suurbritannia parlamendi alamkoja uueks esimeheks valiti 46-aastane Konservatiivse Partei liige John Bercow.
* Suurbritannia võimud alustasid oma kodanike evakueerimist Iraanist, kus jätkusid opositsiooni meeleavaldused presidendivalimiste tulemuste vastu.
* Iraan saatis riigist välja kaks Suurbritannia diplomaati, süüdistades neid "nende staatusele mittevastavas tegevuses".
* Valgevene presidendi Alaksandr Łukašenka ja Euroopa Komisjoni välissuhete voliniku Benita Ferrero-Waldneri kohtumisel lepiti kokku koostöö tihendamises Valgevene ja Euroopa Liidu vahel.
* Venemaal Inguššias toimunud enesetapurünnaku tagajärjel sai raskelt vigastada Inguššia president Junus-bek Jevkurov, kes toimetati hiljem samal päeval ravile Moskvasse. Presidendi kohusetäitjaks nimetati Inguššia valitsusjuht Rašid Gaisanov.
* India võimud keelustasid Maoistliku Kommunistliku Partei tegevuse ja kuulutasid selle terroriorganisatsiooniks.
* Somaalia president Shariif Shiikh Axmed kuulutas riigis vallandunud vägivallalaine tõttu välja erakorralise seisukorra.
* Rahvusvaheline Kriminaalkohus mõistis Rwanda endisele siseministrile Callixte Kalimanzirale 1994. aastal toimunud genotsiidis osalemise eest 30-aastase vanglakaristuse. 
* Eesti president Toomas Hendrik Ilves kuulutas välja kaheksa seadust, mille seas olid muuhulgas 2009. aasta teise lisaeelarve seadus ja töölepinguseadus.

## [[23. juuni]]

* Suurbritannia otsustas riigist välja saata kaks Iraani diplomaati, vastates nii Iraani võimude eelmisel päeval astutud sammule Suurbritannia diplomaatide väljasaatmiseks.
* Venemaa president Dmitri Medvedev alustas visiidiga Egiptuse pealinna Kairosse ringreisi Aafrikas, mille käigus külastab ta ka Nigeeriat, Namiibiat ja Angolat.
* Ukraina Ülemraada otsustas 399 häälega 450-st, et presidendivalimised toimuvad 17. jaanuaril 2010. 
* Iisrael vabastas ligi kolm aastat vanglas karistust kandnud Ḩamāsi liikme ja Palestiina parlamendi esimehe ʿAbd al-ʿAzīz Duwayki. 
* Ameerika Ühendriikide ja Kõrgõzstani esindajad jõudsid kokkuleppele Manasi sõjaväebaasi 19. veebruaril 2009 tühistatud rendilepingu uuendamises.
* Ameerika Ühendriikide lennukitootja Boeing lükkas edasi algselt 30. juuniks kavandatud Boeing 787 Dreamlineri esimese lennu ja pikendas uue lennukitüübi tarneaegu klientidele.
* Hiinas Tianjini linna lähedal Airbusi lennukitehases esitleti esimest Hinna territooriumil valminud reisilennukit Airbus A320. Lennukit hakkab kasutama kohalik lennufirma Sichuan Airlines.
* Eestis Tallinnas Vabaduse väljakul avati veidi pärast südaööd selleks korraldatud tseremooniaga Vabadussõja võidusammas.

## [[24. juuni]]

* Ameerika Ühendriikide Lõuna-Carolina osariigi kuberner, Vabariikliku Partei mõjukas liige Mark Sanford tunnistas pressikonverentsil oma abieluvälist suhet ning teatas, et astub tagasi Vabariiklastest Kuberneride Assotsiatsiooni esimehe ametikohalt.
* Ameerika Ühendriigid ja Venezuela teatasid kavatsusest taastada vastastikune diplomaatiline esindatus suursaadikute tasandil. Mõlemad riigid saatsid teineteise suursaadikud maalt välja septembris 2008 puhkenud poliitilise konflikti käigus.
* Ameerika Ühendriikide president Barack Obama pikendas oma eelkäija George W. Bushi poolt Põhja-Korea suhtes kehtestatud majandussanktsioonide kehtivust.
* Indias nimetati Bihāri osariigi kuberneriks Davanand Konwar, Karnataka osariigi kuberneriks Hansraj Bhardwaj ja Madhya Pradeshi osariigi kuberneriks Rameshwar Thakur.

## [[25. juuni]]

* Bulgaarias vabastati kaks päeva varem vahistatud Kosovo endine peaminister Agim Çeku, keda Serbia süüdistab sõjakuritegudes.
* Venemaa Ülemkohus tühistas ajakirjaniku Anna Politkovskaja tapmises kahtlustatud kolmele mehele määratud õigeksmõistva kohtuotsuse 19. veebruarist ja saatis süüasja uueks läbivaatamiseks tagasi prokuratuuri.
* Sevillas koos olnud UNESCO maailmapärandi komitee otsustas seoses neljarealise maanteesilla ehitamisega maailmapärandi nimekirjast välja arvata Dresdeni ja Elbe jõe oru. 
* Indias suri Assami osariigi kuberner Shiv Charan Mathur.
* Eesti valitsus kinnitas kaitsepolitseinike ja piirivalvurite kaheksaprotsendise palgakärpe ning alandas ühtlasi õpetajate ja prokuröride miinimumpalka. Uued palgamäärad kehtivad alates 1. juulist.
* Tallinna linnavolikogu võttis vastu 762 miljoni krooni suuruse negatiivse lisaeelarve. 
* Maalehe uueks peatoimetajaks valiti senine Eesti Ekspressi tegevtoimetaja Aivar Viidik, kelle asub tööle 27. juulil.

## [[26. juuni]]

* Ameerika Ühendriikide riigisekretariaat nimetas ametisse oma ajaloo esimese eriesindaja muslimi kogukondadesse, kelleks sai Kašmiiri päritolu Farah Pandith.
* Indias nimetati eelmisel päeval surnud Assami kuberneri asemel osariigi kuberneri kohusetäitjaks Nagalandi osariigi kuberner K. Sankaranarayanan.
* Nigeri kohus lükkas tagasi president Mamadou Tandja taotluse rahvahääletuse korraldamiseks, mis oleks tal võimaldanud oma volitusi riigipeana kolmeks aastaks pikendada. President teatas selle peale, et võtab endale laialdased erakorralised volitused.
* Eestis registreeris Vabariigi Valimiskomisjon Euroopa Parlamendi liikmetena Edgar Savisaare ja Siiri Oviiri Keskerakonnast, Kristiina Ojulandi Reformierakonnast, Tunne-Väldo Kelami Isamaa ja Res Publica Liidust, Ivari Padari Sotsiaaldemokraatlikust Erakonnast ning üksikkandidaat Indrek Tarandi.
* Vahipataljoni uueks ülemaks sai major Toomas Väli.
* Tartu Vanglasse saabus karistust kandma sõjakuritegude eest 35 aastaks vangi mõistetud kunagise tunnustamata serblaste Krajina Vabariigi president Milan Martić.

## [[27. juuni]]

* Liibanoni president Michel Sleiman nimetas peaministrikandidaadiks Sa‘d al-Ḩarīrī ja tegi talle ettepaneku moodustada valitsus.
* Mauritaanias astus vastavalt sõjaväehunta ja poliitilise opositsiooni kokkuleppele 4. juunist ametlikult ametist tagasi ennast seni seaduslikuks riigipeaks pidanud Sidi Ould Cheikh Abdallahi, kes tegelikult kukutati riigipöördega juba 6. augustil 2008.
* Ameerika Ühendriikide Kongressi Esindajatekoda võttis häältega 219:212 vastu puhta energia ja julgeoleku seaduse, mis näeb ette kasvuhoonegaaside limiidi ulatusliku vähendamise. President Barack Obama on pidanud seadust oluliseks nn roheliste tööstusharude arendamisel ja Ameerika Ühendriikide sõltuvuse vähendamisel välismaisest naftast.
* Kreekas Korful toimunud tippkohtumisel leppisid NATO ja Venemaa välisministrid kokku koostöö jätkamises.
* Saksamaal katoliikliku Püha Pius X Preestrite Vennaskonna seminaris Zaitzkofenis pühitseti paavst Benedictus XVI keeldu eirates preestriks kolm seminaristi.

## [[28. juuni]]

* Albaanias toimunud parlamendivalimised võitis napilt peaminister Sali Berisha juhitav allianss.
* Argentinas toimunud parlamendivalimistel sai endise presidendi Néstor Kirchneri juhitav vasakpartei küll enim hääli, kuid kaotas oma absoluutse enamuse nii senatis kui ka alamkojas.
* Guinea-Bissaus toimunud presidendivalimiste esimeses voorus ei saanud ükski kandidaat nõutavat häälteenamust. 2. augustil 2009 peetavas teises voorus on vastamisi enim hääli saanud endised presidendid Malam Bacai Sanhá ja Kumba Ialá.
* Hondurase armee vahistas riigi vasakpoolse presidendi Manuel Zelaya ja saatis ta eksiili Costa Ricasse, et vältida konstitutsioonikohtu poolt seadusevastaseks tunnistatud rahvahääletuse läbiviimist presidendi volituste pikendamiseks. Kongress nimetas presidendi kohusetäitjaks kongressi esimehe Roberto Micheletti.
* Iraani võimud vahistasid Teheranis üheksa Suurbritannia saatkonna töötajat, süüdistades neid presidendivalimiste järel puhkenud rahutuste õhutamises.

## [[29. juuni]]
* Kosovo sai Rahvusvahelise Valuutafondi ja Maailmapanga liikmeks.
* Argentina endine president Néstor Kirchner astus seoses lüüasaamisega eelmisel päeval toimunud vahevalimistel tagasi juhtiva partei Frente para la Victoria esimehe kohalt.
* Venemaa sõlmis Aserbaidžaaniga maagaasi importi puudutava lepingu. 
* Ukraina ja Venemaa alustasid läbirääkimisi Euroopa Liidu ja võlausaldajatega, et Ukraina saaks laenu Venemaa gaasi eest tasumiseks ja gaasimahutite ehitamiseks.
* Ameerika Ühendriikides mõisteti 150 aastaks vangi püramiidskeemide abil investoritelt 65 miljardit USA dollarit välja petnud Bernard Madoff. 
* Iraan vabastas viis üheksast eelmisel päeval vahistatud Suurbritannia saatkonna iraanlastest töötajast.
* Venemaa väed alustasid õppusi Gruusia piiri ääres.

## [[30. juuni]]

* Kameruni president Paul Biya vabastas ametist peaminister Ephraïm Inoni ja nimetas uueks peaministriks endise diplomaadi Philémon Yangi.
* Iraagist lahkusid viimased turvalisust taganud Ameerika Ühendriikide väed. 
* Komooride lähedal kukkus India ookeani Jeemeni pealinnast Şan‘ā'-st Komooride pealinna Moronisse teel olnud Jeemeni riikliku lennufirma Yemenia reisilennuk Airbus A310, mille pardal olnud 153 inimesest pääses esialgsetel andmetel eluga 12-aastane tüdruk.
* Leedus astus ametist tagasi rahandusminister Algirdas Šemeta.
* Eesti president Toomas Hendrik Ilves allkirjastas otsuse võtta ära Kotkaristi IV klassi teenetemärk kohtus süüdi mõistetud endiselt politseiprefektilt Aivar Otsaltilt.